Notendur hafa tekið þeirri nýjung vel að setja inn myndir á Íslendingabók og merkjum við mikinn áhuga meðal þeirra á að nálgast myndir af forfeðrum og formæðrum . Varðveist hefur ógrynni ljósmynda af fólki fyrr á tíð hér á landi sem geymdar eru á Þjóðminjasafni Íslands og á héraðskjalasöfnum um allt land . Með gagnagrunninum Sarpi hafa þessar ljósmyndir verið gerðar aðgengilegar fyrir almenning á netinu . Hægt er að leita eftir nafni einstaklings eða bæjarheiti og panta mynd í Sarpi eða á ljósmyndasafni Þjóðminjasafns Íslands og er verðið kr. 2100 fyrir mynd til einkanota . Ekki sakar að geta þess að myndin sé t.d. frá Þjóðminjasafni Íslands upp á heimildargildi hennar síðar meir . Við viljum brýna fyrir notendum almennt að virða höfundarétt ljósmynda og annarra mynda .